Vermoorde oud-onnie van Robertson môre finaal gegroetAnna Oosthuizen. Foto: Facebook Anna Oosthuizen (80) is Sondag in die voorportaal van haar huis verskeie kere met ŉ mes gesteek. Sy is op die toneel dood. Phillip Oosthuizen, haar broerskind, het gesê ŉ booswig het glo toegang tot haar huis verkry deur ŉ venster in die sonkamer te breek. “Sy was in haar kamer en het vermoedelik ŉ geluid gehoor en gaan ondersoek instel. Sy en die rower het mekaar seker toe in die voorportaal raakgeloop en hy het haar met die mes aangeval,” het Phillip gesê. ŉ Alarm het afgegaan wat die veiligheidsdienste ontbied het en die verdagte het probeer vlug. Hy het onder Anna se motor geskuil wat buite in die oprit gestaan het en is daar in hegtenis geneem voordat hy iets kon steel of van die toneel vlug. Kapt. FC van Wyk, woordvoerder van die polisie, het die voorval bevestig. Phillip het aan Maroela Media gesê sy tannie was ŉ oujongnooi wat nooit kinders gehad het nie. “Sy het omtrent die afgelope 40 jaar op Robertson gewoon en verskeie van die inwoners was in ŉ stadium op die skoolbanke in haar klaskamer. Almal het haar geken en sy was baie geliefd.” Hy het gesê sy tannie was selfs op haar oudag nog baie aktief en het gereeld fiets gery en gekampeer. “Sy was ŉ hardkoppige mens, maar in die goeie sin van die woord. As sy besluit het sy wou iets doen, het sy dit gedoen. Sy was ŉ sterk vrou, maar altyd liefdevol en sou enigiemand help waar sy kon. Sy het alles gegee vir haar gemeenskap en vriende en nooit teruggestaan vir ŉ uitdaging nie.” Anna sal Vrydag om 13:00 uit die NG kerk Robertson-Oos begrawe word.